આંબેડકરજીએ બંધારણ ઘડયા બાદ સ્પષ્ટતા કરી હતી કે બંધારણ ગમે તેટલું શ્રેષ્ઠ હોય પરંતુ જો તેને અમલમાં લાવનાર પ્રજા યોગ્ય ન હોય તો તે બંધારણ શ્રેષ્ઠ હોવા છતાં નિષ્ફળ સાબિત થાય. તેથી જ જ્યારે તેમણે બંધારણની જોગવાઈઓનો દુરુપયોગ કરવાનો પ્રયત્ન થતાં જોયો ત્યારે તેમણે વિધાન કર્યું હતું કે ભલે મેં બંધારણ ઘડ્યું હોય પણ તેને બાળવાવાળો હું જ પહેલો હોઈશ. અહીં આ કહેવા પાછળનો તેમનો મુદ્દો સ્પષ્ટ કરતાં તેમણે જણાવ્યું હતું કે આપણે ભગવાનના રહેવા માટે ઘર બનાવ્યું હતું પણ જો તેમાં દાનવોનો વાસ થાય તો તે ઘરને નષ્ટ કરવા સિવાય બીજો કોઈ જ ઉપાય બચતો નથી. આવું જ બંધારણનું પણ છે. બંધારણ ઉમદા હેતુઓ માટે, રાષ્ટ્રનિર્માણ માટે ઘડાયું હતું, સ્વાર્થને સિધ્ધ કરવા સારુ નહીં. જો તેમ નથી થઈ શકતું તો તે આપણી સૌથી મોટી નિષ્ફળતા ગણાય. બંધારણ માધ્યમ છે, સાધ્ય નહીં, સાધ્ય તો રાષ્ટ્રહિત જ હોય. પરંતુ અહીં આંબેડકરજીના શબ્દોનો સાચો સંદર્ભ ટાંકયા વગર બુધ્ધિભ્રષ્ટ અને જંગલી માનસિકતા ધરાવતા આજના સમયના કહેવાતા પત્રકારો અને લેખકો આંબેડકરજીને એમના જ શબ્દો દ્વારા બદનામ કરવા માટે સક્રિય બનેલા જણાય છે. આંબેડકરજીએ BBC newsને આપેલા એક ઇન્ટરવ્યુમાં જણાવ્યું હતું કે ભારતમાં લોકશાહી જળવાઇ રહે તે મુશ્કેલ છે. તેમણે ભારતીય સમાજની પાયારૂપ નબળાઈઓને લોકશાહીના અમલીકરણમાં બાધારૂપ ગણાવી હતી. લોકશાહીનો ચોથો સ્તંભ મીડિયા જ્યારે જનમાનસને ખોટી દિશામાં વાળવાનો પ્રયત્ન કરી રહ્યું હોય ત્યારે આંબેડકરજીનું દૂરંદેશીપણું સમજાય.